Dal-dala (Ağ Aşıq-Aşıq Alı)
Ağ Aşıq
Bahar olcaq çıxar çəmən seyrinə 
Bülbül tək çək çiçək qəhrin dal-dala.
Məcnun olub qatlaş yarın qəhrinə,
Leyli tək sən də çək qəhrin dal-dala.

Aşıq Alı
İsmin iiç həriflə eylərəm bəyan,
Mimdi, çimdi, nun yazılıb dal-dala. 
Seyraqubla, müxənnətlə işim yox,
Əlif qəddin bəd yazılıb dal-dala.

Ağ Aşıq
Təşnə ciyər, yar əlindən yaralı,
Haqqı çağır, yara yetsin yar əli.
Siyah telə şana çəksin yar əli,
Çin-çin etsin o, əsmərin dal-dala.

Aşıq Alı
Səyyadısan, dağlar sənin, gəz dolan,
Alışıban yar oduna, az qalan,
Ovun gəlir, keç bərəndə daldalan,
Neştər xədənginə düzüb dal-dala.

Ağ Aşıq
Keçən keçdi, daş atınca yara sən,
Qəza gəldi, həsrət qaldın yara sən.
Ya rəbb, eylə məlhəm ona, çara sən,
Allah, Alımın da qəhrin dal-dala.

Aşıq All
Fərzənd olub, gecə-gündüz dərs aldım, 
Zəhmət çəkib, dərgahında tər saldım, 
Dosta həlim, müxənnətə tərs oldum.
Ol səbəbdən qeyrət düzüb dal-dala.

Ağ Aşıq
Ağ Aşıq, hər kəlamın bir həyatdı, 
Şəyirdlərin nur çeşmi bir həyatdı, 
“Divani”, “Duvaqqapma”m bir həyatdı, 
Şükür haqqa, verdi bəhrin dal-dala.

Aşıq Alı
Aşıq Alı, mərddi meydan içində,
Saz sinədə sərtdi meydan içində, 
Ustadım Ağ Aşıq meydan içində,
Odur, ayəsi süzülüb dal-dala.

Qoşmalar
Deyişmələr